Puolustusministeriö

Maahanmuuttoviraston lausunto hallituksen esitysluonnokseen laeiksi puolustusvoimista annetun lain 37 §:n ja Maanpuolustuskorkeakoulusta annetun lain 16 §:n muuttamisesta

Puolustusministeriö on pyytänyt Maahanmuuttoviraston lausuntoa hallituksen esitysluonnokseen laeiksi puolustusvoimista annetun lain 37 §:n ja Maanpuolustuskorkeakoulusta annetun lain 16 §:n muuttamisesta. Esityksessä ehdotetaan muutettavaksi puolustusvoimista annettua lakia siten, että Puolustusvoimien sotilasvirkaan voitaisiin nimittää vain Suomen kansalainen, jolla ei ole muun valtion kansalaisuutta. Maanpuolustuskorkeakoulusta annettua lakia ehdotetaan muutettavaksi siten, että upseerin virkaan johtaviin opintoihin edellytettäisiin, että valittava henkilö on Suomen kansalainen, jolla ei ole muun valtion kansalaisuutta. Säännöksiin liittyisi mahdollisuus myöntää hakijalle erivapaus.

Maahanmuuttovirasto toteaa lausuntonaan seuraavaa.

Hallituksen esitysluonnoksen yleisperusteluissa on käyty läpi Suomen kansalaisuuden saamisen tavat ja edellytykset. Kansalaistamisen yleisistä edellytyksistä säädetään kansalaisuuslain (359/2003) 13 §:ssä.

Hallituksen esitysluonnoksen yleisperusteluissa (s.6-7) on lueteltu edellytyksiä kansalaisuuden myöntämiselle. Yleisperusteluissa mainittujen edellytysten lisäksi kansalaisuuslain 6 § edellyttää, että hakijan henkilöllisyys on luotettavasti selvitetty.

Selvitystä henkilöllisyydestä voidaan esittää asiakirjanäytöllä tai antamalla muutoin luotettavina pidettäviä tietoja asianomaisen henkilön nimestä, syntymäajasta, perhesuhteista, kansalaisuudesta ja muista asian ratkaisemisen kannalta tarpeellisista henkilötiedoista. Asianosainen voi esittää selvitystä henkilöllisyydestään luotettavalla asiakirjanäytöllä tai myös muulla tavoin. Jos henkilö saapuu Suomeen ilman henkilöllisyyttä osoittavaa asiakirjaa taikka väärennetyn tai väärän asiakirjan turvin, hänen henkilötietoinaan pidetään yleensä niitä tietoja, jotka hän itse tai hänen huoltajansa antaa. Tällä tavoin luotuihin henkilötietoihin voidaan yleensä lähtökohtaisesti muun vaihtoehdon puuttuessa luottaa ja katsoa henkilöllisyys selvitetyksi. Jos henkilö on esiintynyt Suomen väestötietojärjestelmässä muuttumattomilla tiedoilla kymmenen vuoden ajan, hänen henkilöllisyyttään pidetään selvitettynä.

Kansalaistamisen edellytysten osalta Maahanmuuttovirasto pyytää huomioimaan myös, että asumisaika-, kielitaito- ja nuhteettomuusedellytyksistä voidaan poiketa kansalaisuuslain 18 §:n, 18 a §:n, 18 b §:n ja 19 §:n mukaisesti.

Väestötietojärjestelmään merkitään tieto henkilön ulkomaan ja Suomen kansalaisuudesta. Kun henkilö saa Suomen kansalaisuuden hakemuksestaan tai ilmoituksestaan, Maahanmuuttovirasto ei ota päätöksessään kantaa siihen, säilyttääkö vai menettääkö henkilö hakuhetken kansalaisuutensa. Maahanmuuttoviraston ilmoittaessa väestötietojärjestelmään henkilön saaman Suomen kansalaisuuden, jää väestötietojärjestelmässä voimassa olevaksi tiedoksi myös henkilön aiempi ulkomaan kansalaisuus. Henkilö näyttäytyy väestötietojärjestelmässä kansalaistamisen jälkeen Suomen ja ulkomaan kansalaisena riippumatta siitä, menettääkö vai säilyttääkö henkilö tosiasiassa ulkomaan kansalaisuuden saadessaan Suomen kansalaisuuden. Henkilön kansalaisuustietoja voidaan toki myöhemmin korjata ja muutoinkin päivittää maistraatille toimitettavilla selvityksillä.

Hallituksen esitysluonnoksesta ei käy ilmi, miten Puolustusvoimat aikoisi käytännössä todeta sen, onko sotilasvirkaan tai upseerin virkaan johtaviin opintoihin hakevalla henkilöllä myös jonkin toisen valtion kansalaisuus vai onko hän ainoastaan Suomen kansalainen. Kansalaisuuslain 36 §:n mukaista kansalaisuusaseman määrittämistä on mahdollista pyytää Maahanmuuttovirastolta sen varmistamiseksi, onko henkilöllä Suomen kansalaisuuden lisäksi jokin toinen kansalaisuus.

Lopuksi Maahanmuuttovirasto toteaa, että ehdotetulla lakimuutoksella ei olisi vaikutuksia Maahanmuuttoviraston kansalaistamisprosesseihin.

Ylijohtaja Jaana Vuorio

Tulosalueen johtaja Kaj Välimäki

Asiakirja on sähköisesti allekirjoitettu asianhallintajärjestelmässä. Maahanmuuttovirasto 29.03.2018 klo 12:20. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Puolustusministeriö, kirjaamo@defmin.fi |
| Tiedoksi | Puolustusministeriössä jenni.herrala@defmin.fiMaahanmuuttovirastossa* apulaispäällikkö
* oikeus- ja maatietoyksikön johtaja
* kansalaisuusyksikön johtaja
 |